Napuꞌlige ꞌma amulí sébachi waꞌlú piesta Páskua anilime napu ralámuli jurío newame ju nélegá napuꞌlige alué Onorúgame ánjelila tabilé meꞌáligo alué abé bajchá oꞌchérigame uꞌkuchítiri israelita alé Ejipto anilichi,
ꞌlige Esusi moyénale Rusaleni anilichi.
ꞌLige alé waꞌlú reꞌobá raꞌpichílachi rewale jaré ralámuli oꞌtoló ralinea mochígame,
ꞌlige boꞌátiri,
ꞌlige baloma ralinea mochígame.
Alué ajágame ralisá,
Onorúgame kógilime nile.
ꞌLige abiena etele jaré ralámuli enomí nakulía mochígame,
alué romano enomila ꞌlige jurío enomila.
ꞌLiko Esusi ꞌma mabule suwábaga ralámuli napu ekí alé mochílige alé reꞌobá raꞌpichílachi,
ꞌlige alué boꞌátiri,
ꞌlige alué oꞌtolótiri.
Esusi jaré iwía napubusa ꞌlige moꞌyesa,
aluete wejpísiga ꞌmélele alué ajágame alé uchúkame.
ꞌLige alué weꞌká mesa napu alé jale enomí mochígame ꞌma naꞌmínale,
ꞌlige alué enomika ꞌma rujsule raꞌlaga alemi.
ꞌLige Esusi eꞌwele raꞌíchaga anele alué baloma ralineme:
―ꞌMa buinasi ye baloma jena jágame.
Ye galika ne oꞌnola galila júkuru.
Ye galí pecha alekeri newárigime júkó napurigá ralinewa jena.
¡ꞌMa aꞌrélime júkuru yeti nocha!
Aꞌlige alué Esusi ꞌyuga járomeka nélále aꞌkinana ku ajánasa Esusi alué raꞌíchili napu uchule ꞌya osirúgime Onorúgame raꞌichálila.
Regá anime raꞌíchili:
―Neka asíriga galé ye galí ne oꞌnola galila ꞌlige ꞌwe aꞌlá repú ne,
alekeri meꞌliboli júkuru ne.
ꞌLiko napuꞌlige etea ꞌma suwábaga ralámuli mabuchi,
alué ralámuli juríoka anile:
―Mué aꞌlá nulérigime nísaká Onorúgamete napurigá alaꞌsímala,
newáwagó ꞌliko boꞌné ꞌnátaga ꞌwe semátiri tábiri napu tabilé gayéname ju ralámuli newá napurigá ramué machibómpá ꞌla Onorúgamete ꞌyárigame ko mué alieri aꞌwalí.
ꞌLige Esúsika nejele:
―ꞌMa naꞌminasi ye reꞌobá ne ku newámampá,
pe bakiá rawé kachi ꞌma gainámala ne newá.
ꞌLige anile alué ralámuli jurío:
―Oká liá aminá usani bamí nochárigame ju ye reꞌobá newá,
mueka pe bakiá rawé kachi ꞌma gayénimorí.
¿Churigá ꞌla gayénimi oláché mué aliena yati pe bakiá rawé kachi?
Tabilé námale alué ralámuli jurío Esusi tabilé alué reꞌobá olagá aníligo napu napuíme nílige alué ralámuli jurío,
pe boꞌnepi olagá anile,
napuꞌlige meꞌlisuga alué Esusi ku ajánamio pe bakiá rawé kachi.
ꞌLiko aꞌkinana napuꞌlige meꞌlisuga ꞌlige uchéchigo siné ku ajánasa alué Esusi,
alué Esusi ꞌyuga járome nélále napu anílige alué Esusi,
aꞌliko abéchigo ꞌla bijchígile napurigá anile Onorúgame nila osilí ꞌya nerúgame,
ꞌlige alué Esusi raꞌichálilatiri.
Napuꞌlige Rusaleni anilichi asagá piesta Páskua nerúgichi,
asíriga weꞌká ralámuli etele alué Esusi ꞌwe semá ꞌsichi pe boꞌné ꞌnátaga,
ꞌlige asíriga ꞌla galegá etéleru Esusi alué ralámulite ꞌlige aminami asíriga ꞌla machile Onorúgamete julárigame ko.
Esúsika tabiléchigo ꞌme weꞌká raꞌíchale ko alué ralámuli ꞌyuga.
Tabilé ꞌla ruwile chieri níligo alué boꞌné.
Boꞌneka ꞌwe aꞌlá machile churigá ko ralámuli,
aliena tabilé ꞌla ꞌnátame ko.
Esúsika asíriga ꞌla machile alieri ko alué ralámuli naꞌtálila,
tabilé ruilime najkile Esusi alué uché jaré ralámulite,
pe boꞌneka ꞌwe aꞌlá machile.